Kersfees 2012 | SkalkSkryf
« Goeie ou tyd
Monnike in die reën »
Desember 14, 2012 deur Louwie
Is weer daai tyd van die jaar. Kersfees met al sy dolle aanhangsels en uitsteeksels van eet en drink, veral drink, en koop tot jy dood en afjaag see toe sodat jy dood moeg en brandarm die nuwe jaar kan aanpak.
Maar dan ook met so hier en daar ´n verposing, ´n asemskep, ´n genoegdoening wat die siel kan lawe en verkwik. Soms ook ´n tyd vir ´n nostalgiese terugtog na vergange se dae en kindwees toe dinge nog eenvoudig was en´n klein geskenkie ´n groot blydskap kon ontketing. Toe ´n middernag diens nog iets van die grootsheid en misterie van wees in jou kon roer en die mistieke, die anderwêreldse meer as net ´n moontlikheid was wat op die horison lê en wag het om te gebeur. Dit was ´n tyd toe Kersfees met opgehoue asem en ´n tinteling van opwinding ingewag is deur kinders sowel as Vlekkie die foxterier wat kon aanvoel … hier kom groot pret.
Selfs die aankoop van kersgeskenke was iets opwindend waarvoor maande lank in die geheim beplan is; wat gaan vir wie gekoop word. Hoe en wanneer gaan dit gedoen word sodat die ontvanger van die geskenk nie sal ageterkom dat die koop nou gaan gebeur nie. Koop en toedraai en wegsteek was die aanloop-opwinding tot die gee, ontvang en oopmaak by die boom die aand voor Kersdag. Dit en die kersmusiek in die winkels, gemeng met dieopgewekte lag en gesels van die kopers wat skielik nie meer vreemdelinge vir mekaar is nie, maar medepligteges in, en bewaarders van sielsgeheime. Als in die gees van ´n heilige fees, ´n ware, vreugdevolle Christus fees, ´n fees vir kinders waarin ouers toevallige, entiesiastiese deelnemers word.
Nou is dit anders.In die winkels heers daar nou ´n morbiede, selfs skisofrene stilte. Daar is geen kersmusiek om die koms van die feesgety aan te kondig, om die siel te roer nie, want die “terug-na-Christus” brigade het ´n dawerende oorwinning oor “Jingle Bells” en “Stille Nag” behaal. ´n Verwoede aanslagl teen die koop van kersgeskenke duur nog onverpoosd voort. Op Facebookword kersvader knaend en onder groot gejuig onder die gat geskop. Stadigaan word alle kinderlike vreugde streng Christelik uit kersfees uit gewurg.
Kopers loop dikbek en ongeskik deur die rakke, koop verwoed en vreugdeloos, selfs teësinnig, duur geskenke. Ouers en kinders skel openlik op mekaar oor watter nuwe tegnologie teen watter prys as geskenk gekoop moet word. Van die heerlike vreugde en kinderlike afwagting, die opwinding van gee en ontvang, is daar geen sprake nie, ook nie van ´n versagting, ´n geestelike verdieping en meelewing nie. Die ou mites en verwagting is modernisties wetenskaplik “ontmasker”, verwerp en nietig verklaar. Tussen brutale godsdiens en siellose wetenskap, het Kersfees sy boodskap van hoop, vrede en vreugde verloor.
Nou dans ons hier op ons werf ons eie binne-dans van vreugde oor Kersfees. Ons versier ons eie beskeie kersboompie en hang ons liggies in die venster. Ons draai geskenke toe en deel dit aan tuinwerker, huiswerker, handlanger, kinders en vriende uit. Vir die eerste maal in ´n baie lang tyd sien ek uit na ´n paar dae se uitspan by die see. Ons gaan rustig wees, ons gaan ons eie, beskeie fees van lewe en dood vier. Ons gaan eet en drink, ons gaan lag en dalk huil in die gees van ´n ware fees van geestelikheid en vleeslikheid, van hoop en glo en weet; Vader Krismis is ´n mite, ´n sprokie vir kinders ja, maar Kersfees is die poort uit ons angstige vastigheid na vrye onsekerheid, van benepe vroomheid na die esensie van wat mootlik is, van wat kan wees en is.
Bring dan die wyn en die koek, speel vir my kersliedere. Laat die fees begin. Laat daar vrede en vreugde wees.
Geseën de kersfees aan almal wat hier lees. Mag 2013 vir julle goed wees.
En as 21 Desember dan die einde is, dan sien ons mekaar aan die ander kant????
Groete en ry versigtig.
Posted in Louwie | Tagged Fees, Geskenke, Kersfees, Kersmusiek | 3 Kommentaar
op Desember 14, 2012 at 8:40 nm brieweuitdievreemde
En Geseende Kersfees daar ook.
op Desember 14, 2012 at 9:57 nm Joh
Gaan rus in vrede daar langs die groot water.
op Desember 16, 2012 at 7:20 vm Louwie
Dankie Dalene. Nou gaan ons pak om Kaap toe te ry. Gaan rus soek daar langs die groot water, soos Joh sê.
Is die rus en vrede noodwendig elders, of kan dit slegs help om dit wat reeds binne is los te woel?